Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Ķīna ir saniknota par ASV Kongresa Pārstāvju palātas spīkeres Nensijas Pelosi vizīti Taivānā, ko Pekina uzskata par savu teritoriju. Atbildot uz augstās amatpersonas ierašanos salā, Ķīna gatavojas veikt militārās mācības Taivānas tuvumā.

Taivānas prezidente Cai Inveņa, kura trešdien tikās ar Pelosi, paziņoja, ka Taivāna ir gatava aizsargāties pret iespējamiem militārajiem draudiem.

Cai Inveņa norādīja, ka Krievijas iebrukums Ukrainā ir vairojis starptautiskās sabiedrības bažas par Ķīnas iespējamo militāro agresiju pret Taivānu, taču Taivāna esot gatava aizsargāt savu suverenitāti un demokrātiju reģionā. Savukārt Pelosi sacīja, ka ASV nepametīs Taivānu vienu iespējamo draudu gadījumā.

Nensija Pelosi ir augstākā ASV amatpersona, kas pēdējo 25 gadu laikā ir apmeklējusi Taivānu, tāpēc Ķīna ārkārtīgi asi ir reaģējusi uz viņas vizīti.

Ķīna uzskata Taivānu par separātisku provinci, ko Pekina vēlas iegūt savā kontrolē, neizslēdzot iespēju izmantot arī militārus līdzekļus.

Ķīnas prezidents Sji Dzjiņpins ir deklarējis, ka Taivānas pievienošana Ķīnai ir jāīsteno līdz 2049. gadam, kad apritēs simt gadi kopš komunistu nākšanas pie varas Ķīnā.

.

Lai palīdzētu Ukrainas bēgļiem vieglāk atrast mājokli Latvijā, kustība "Gribu palīdzēt bēgļiem" izveidojusi portālu "majasbegliem.lv". Latvijas iedzīvotāji aicināti portālā pieteikt mājokļus, kas pieejami Ukrainas cilvēkiem īrei vai bez maksas. Tāpat portālā pieejama praktiska informācija par mājokļa īres jautājumiem.

Portāls "majasbegliem.lv" dod iespēju izīrētājiem ievietot bezmaksas sludinājumus un sasniegt ar mājokļu piedāvājumu tieši Ukrainas bēgļus, nodrošinot iespējas drošai saziņai starp potenciālo īrnieku un izīrētāju.

Tāpat portālā pieejama informācija par pieejamo finansiālo palīdzību gan īrniekiem, gan cilvēkiem, kuri piedāvā mājokli bez maksas, vispārēju informācija par mājokļa īri, īres līguma paraugs latviešu un ukraiņu valodā, kā arī praktisks ceļvedis mājokļa īrēšanā. Dokumentus palīdzēja sagatavot arī biedrība "Patvērums "Drošā māja"".

Lai īres procesu padarītu drošāku, sadarbībā ar "Centru "Marta"" publicēts materiāls par to, kā atpazīt un novērst cilvēktirdzniecības riskus.

Portāla iniciatīvu finansē Islande, Lihtenšteina un Norvēģija caur Eiropas Ekonomiskās zonas un Norvēģijas grantu programmu "Aktīvo iedzīvotāju fonds".

Daugavpilī pēc negadījuma ar zēna iekrišanu kanalizācijas akā SIA “Daugavpils ūdens” pārbaudījis 40% aku lūkas pilsētā. Problēmas ir uzietas, taču tās neesot nerisināmas. Notikušās nelaimes dēļ no darba pienākumiem atstādināta viena atbildīgā persona.

Jūlijā Daugavpils centrā vienā no kanalizācijas akām iekrita un vairākas stundas pavadīja četrus gadus vecs zēns. Šis negadījums lika SIA “Daugavpils ūdens” ārpus plānotā pārbaudīt, kas notiek ar ūdens apgādes un kanalizācijas sistēmu pilsētā.

Pārbaudes šobrīd turpinās. Tās veic divi speciālisti, atverot lūku un veicot tehnisko pārbaudi, bet trešais speciālists to reģistrē sarakstā.

SIA “Daugavpils ūdens” informēja, ka esot ūdens apgādes un kanalizācijas sistēmas, kuras izbūvētas vēl padomju laikā, atrodas ražošanas zonās vai daudzdzīvokļu māju pagalmos, kas tagad piederot privātpersonām.

Ārkārtas pārbaudes tiek plānots pabeigt mēneša laikā. Kāda ir kopējā situācija Daugavpilī ar ūdens apgādes un kanalizācijas sistēmu, SIA “Daugavpils ūdens" komentēt vēl nespēj, jo visa informācija vēl jāapkopo.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.